Se jibda minn Jannar il-kors fl-MCAST li se jkun qed joffri programm intensiv għal dawk li għandhom iktar minn sittax-il sena u huma interessati li jibdew jaħdmu fid-dinja tal-istampar. Kors li l-ħtieġa tiegħu inħasset l-iktar wara li f'Settembru l-kumpanija Amerikana, Crane Currency, ħabbret li se tiftaħ impjant f'Malta. Dan sabiex l-aħbar li ngħatat fl-aħħar jiem, li l-kumpanija De La Rue wkoll se żżomm il-proċess tal-istampar tal-flus f'pajjiżna, kompla jżid il-ħtieġa tiegħu. Id-De La Rue se tkabbar ukoll l-operat biex fi ftit inqas minn sena fis-settur se jkun hemm bżonn madwar mitejn ħaddiem imħarreġ għal dawn il-kumpaniji li joffru kundizzjonijiet tajbin u impjiegi ta' kwalità. Dwar kif qed jilqgħu din il-sfida, din il-gazzetta tkellmet maċ-Ċermen tal-Bord tal-Gvernaturi tal-MCAST, Silvio Debono. Huwa qalilna li l-investiment f'dan il-qasam qanqal fl-MCAST sens ta' dover li din l-istituzzjoni edukattiva tikkumplimenta dan l-investiment u toffri programmi li jgħinu u jigaranttixxu livell ta' impjiegi aħjar. Wieħed jista' jaħseb li kors bħal dan ma jwassal għal imkien, madankollu fi kliem Debono teżisti diġà ċertezza li student wara li jkun temm b'suċċess dan il-programm, issib xogħol. "Kif wieħed jaf hemm diversi opportunitajiet kbar ta' xogħol mhux biss fiż-żewġ kumpaniji kbar li semmejna, iżda wkoll f'oħrajn f'dan il-qasam. Din hija industrija li kibret, qed titlob ħafna nies li huma speċifikament imħarrġa. Kull min irid japplika u jtemm b'suċċess dan il-kors, hemm garanzija ta' impjieg u fuq kollox ikun ta' kwalità" saħaq Silvio Debono. Dan il-programm intensiv se jkun mifrux fuq tliet fażijiet li matulhom l-istudenti se jkunu mħarrġa dwar x'għandhom jagħmlu qabel l-ipprintjar innifsu kif ukoll fuq ix-xogħol li jsir wara. Anke l-immaniġġjar tal-kuluri se jkun suġġett integrali f'dan il-kors. Il-pjanijiet tal-MCAST f'dan il-qasam mhux biss li student jagħmel programm u joħrog jaħdem imma hemm l-aspetattiva li kulma jmur dejjem jitjieb il-livell biex jiġu ggarantiti l-aħjar impjiegi f'dan is-settur li ftit xhur ra xita ta' investiment f'dan il-pajjiż.